***Vedtekter Østfold Arbeiderparti – justering årsmøtet 2023***

[§ 1 Formål 46](#_Toc387844216)

[§ 2 Fylkespartiet 46](#_Toc387844217)

[§ 3 Likestilling 46](#_Toc387844218)

[§ 4 Direkte medlemskap 46](#_Toc387844219)

[§ 5 Registrering av styreverv og økonomiske interesser 46](#_Toc387844220)

[§ 6 Kontingenten 46](#_Toc387844221)

[§ 7 Årsmøtet 46](#_Toc387844222)

[§ 8 Representantskapet 48](#_Toc387844223)

[§ 9 Styret 49](#_Toc387844224)

[§ 10 Valg/nominasjonskomité 49](#_Toc387844225)

[§ 11 Samarbeidskomité 50](#_Toc387844226)

[§ 12 Studieutvalget 50](#_Toc387844227)

[§ 13 Kommunalutvalget 50](#_Toc387844228)

[§ 14 Klima- og miljøutvalget 51](#_Toc387844229)

[§ 15 Veteranutvalget. 51](#_Toc387844230)

[§ 16 Internasjonalt utvalg 51](#_Toc387844231)

[§ 17 Kvinnenettverk i ØAP 51](#_Toc387844232)

[§ 18 Retningslinjer for utvalgene 51](#_Toc387844233)

[§ 19 Fylkestingsgruppa 52](#_Toc387844234)

[§ 20 Stortingsgruppa 53](#_Toc387844235)

[§ 21 Utsendinger til Landsmøtet 53](#_Toc387844236)

[§ 22 Nominasjon til fylkestingsvalg 53](#_Toc387844237)

[§ 23 Nominasjon til stortingsvalg 54](#_Toc387844238)

[§ 24 Revisjon 55](#_Toc387844239)

[§ 25 Vedtektsendringer 55](#_Toc387844240)

[§ 26 Rådgivende uravstemninger 55](#_Toc387844241)

[§ 27 Oppløsning 55](#_Toc387844242)

# 

# **§ 1** **Formål**

Østfold Arbeiderparti arbeider for Arbeiderpartiet etter de retningslinjer som partiet har lagt fram i program, vedtekter og vedtak. Fylkespartiet skal i samarbeid med sentralstyret og de tilsluttede kommunepartier lede og samordne partiets politiske virksomhet og organisasjonsarbeid i fylket. Fylkespartiet har et overordnet ansvar for arbeidet i kvinnenettverket i eget fylke. Samarbeid med AUF er en viktig del av fylkespartiets arbeid.

# **§ 2** **Fylkespartiet**

Kommunepartiene i Østfold danner Østfold Arbeiderparti.

Østfold Arbeiderparti er en organisasjonsenhet i Arbeiderpartiet.

# **§ 3** **Likestilling**

Østfold Arbeiderparti skal bidra til at Arbeiderpartiet skal være landets mest likestilte parti og skal være pådriver for et likestilt samfunn. Ved alle valg, nominasjoner og oppnevninger skal begge kjønn være representert med 50 %. I styrer og utvalg hvor representant-tallet ikke er delelig med to, er 50 prosentregelen å forstå som at hvert kjønn skal være representert så nært opp til 50 % som praktisk mulig. I vervene som leder og nestleder i partiets organisasjonsledd skal begge kjønn være representert.

# **§ 4** **Direkte medlemskap**

Fylkespartiet kan ta opp som direkte medlemmer, enkeltpersoner som er bosatt i kommuner der det ikke er noen partiorganisasjon.

# **§ 5 Registrering av styreverv og økonomiske interesser**

Partiets folkevalgte representanter skal registrere sine styreverv og økonomiske interesser. Dette skal gjøres i eget register som partiet selv har opprettet, eller i annet register som tilfredsstiller partiets krav til offentlighet.

# **§ 6** **Kontingenten**

Fylkespartienes andel av kontingenten fastsettes av landsmøtet.

Innbetalt kontingent gjelder for inneværende kalenderår. Ved manglende kontingentinnbetaling etter fastsatt betalingsfrist, tapes retten til å avgi stemme og være valgbar i partiets organer. Denne retten inntrer igjen når manglende kontingent er innbetalt.

# **§ 7** **Årsmøtet**

1. Årsmøtet er fylkespartiets høyeste myndighet. Ordinært årsmøte holdes innen utgangen av 1. kvartal hvert annet år i landsmøteår/valgår. Ekstraordinært fylkesårsmøte avholdes når representantskapet bestemmer det, eller når kommunepartier som representerer minst 2/5 av medlemmene, krever det. Ekstraordinært fylkesårsmøte skal kunngjøres senest 8 uker før møtet finner sted. Utsendingene til det ekstraordinære årsmøte skal være de samme (jfr. Godkjente fullmakter) som ved siste ordinære årsmøte.
2. Etter innstilling fra laga velger kommunepartiene 3- tre utsendinger for de første 75 medlemmer. Deretter 1-en utsending for hvert påbegynt 40 medlem, etter gjennomsnittlig antall medlemmer det er betalt kontingent for de siste to år forut for årsmøtet Utsendingene velges av årsmøtet eller medlemsmøte/ representantskapsmøte i kommunepartiene.  
     
   AUF deltar på årsmøtet med 11 utsendinger med fulle rettigheter. Utsendingene velges av representantskapsmøte eller årsmøte i AUFs fylkeslag.
3. Fylkesårsmøtet skal kunngjøres minst tre måneder i forveien. Forslag som ønskes behandlet må være styret i hende minst en måned før møtet. Forslag en vil ha behandlet på fylkesårsmøtet må være vedtatt innsendt av en partiavdeling (herunder AUF-lag), et kommuneparti, kvinnenettverkets fylkeskonferanse eller av AUFs fylkeslags årsmøte eller representantskapsmøte. Styret har forslagsrett til årsmøtet samt utarbeider innstilling til alle innkomne forslag.
4. På årsmøtet legges fram årsmelding og regnskap samt at en behandler innkomne forslag, budsjett og arbeidsplan for kommende år. Saksliste for årsmøtet med styreinnstillinger og årsmelding sendes kommunepartiene før årsmøtet. Det året det ikke er årsmøte behandles regnskapet, budsjett og arbeidsplan av representantskapet. Regnskapet legges da fram for årsmøtet til orientering.
5. Alle vedtak på årsmøtet, også vedtektsendringer, blir gjort med alminnelig flertall. Får et forslag halvparten eller mindre av avgitte stemmer, er det falt. Blanke stemmer regnes som ikke avgitte stemmer.
6. Styret deltar på fylkesårsmøtet med tale- og forslagsrett, men ikke med stemmerett.
7. **Årsmøtets oppgaver:**
8. Konstituere 2-to dirigenter til å lede årsmøtet, samt 2-to møtesekretærer.
9. Konstituere fullmaktskomité.
10. Behandle styrets melding til årsmøtet.
11. Behandle innkomne forslag.
12. Behandle styrets forslag til budsjett. Styret har fullmakt til å avgjøre at slik behandling kan foretas av representantskapet.
13. Behandle vedtektsendringer
14. Foreta følgende valg til styret:
    * + Leder
      + Nestleder
      + Medlemsansvarlig
      + 6-seks styremedlemmer
15. Årsmøte velger en av styrets medlemmer til å lede det fylkesvise kvinnenettverket.
16. 3- tre varamedlemmer til styret. Varamedlemmene innkalles til alle styremøter.
17. 3-tre medlemmer og 2-to varamedlemmer til kontrollutvalg.
18. Valg/nominasjonskomité på 9 medlemmer med leder. Det velges personlige varamedlemmer. Blant disse 9 medlemmene skal AUFs fylkeslag være representert. AUF fremsetter selv forslag på sin kandidat med personlig varamedlem. Styret fremmer innstilling på de øvrige av komiteens medlemmer.
19. 5-fem medlemmer til Klima og Miljøutvalget.
20. 5-fem medlemmer til Veteranutvalget.
21. 5-fem medlemmer til Internasjonalt utvalg
22. Velge representanter og vararepresentanter til representantskapet og

samordningsstyret i Viken Arbeiderparti.

Protokoll fra årsmøtet sendes kommunepartiene etter at den er godkjent av styret.

# **§ 8** **Representantskapet**

Representantskapet er Østfold Arbeiderpartis høyeste myndighet mellom årsmøtene og avgjør alle saker som ikke gjennom vedtektene er fastsatt behandlet på årsmøtet, eller som ved instruks er tillagt styret eller fylkestingsgruppa. Det skal føres protokoll med oppropsliste fra representantskapsmøter. Protokoller fra møtene sendes kommunepartiene etter at de er godkjent av styret. Styret skal fremme innstilling på de saker som skal behandles av representantskapet. I fylkeskommunale saker fremmer fylkestingsgruppas styre innstilling. De år det ikke er årsmøte behandler representantskapet fylkespartiets budsjett, arbeidsplan og regnskapet for foregående år. Disse regnskapene legges fram for årsmøtet til orientering. Engasjert revisor legger fram revisjonsberetning med kommentarer til regnskap og partiets økonomi for representantskapet.

##### Representantskapets sammensetning

Representantskapets medlemmer velges av kommunepartiene med en representant for hvert påbegynte 100 medlem etter innbetalt kontingent per. 31. desember foregående år. Kommunepartienes ledere skal være blant disse.

AUF deltar med 9 medlemmer med fulle rettigheter. Disse velges av representantskapsmøte eller årsmøte i AUFs fylkeslag.

Styret er medlemmer av representantskapet med tale-, forslags- og stemmerett. Styret har ikke stemmerett når fylkespartiets regnskap blir behandlet.

Fylkestingsgruppa møter med tale og forslagsrett i representantskapet. Ved behandling av fylkeskommunale saker deltar fylkestingsgruppa med tale-, forslags- og stemmerett.

**Møter**

Representantskapsmøtene skal avholdes så ofte styret bestemmer. For fylkeskommunale saker gjelder bestemmelsene i paragraf § 17, 5.ledd.

# **§ 9** **Styret**

Styret består av 9 medlemmer jmf. § 7, pkt. 7g.

**Styrets oppgaver:**

Lede partiarbeidet i fylket, og skal sikre en god kontakt mellom kommunepartiene, fagbevegelsen og andre partiavdelinger.

Styremøter/arbeidsutvalgsmøter: Styremøte skal holdes når leder eller minst 1/3 av styrets medlemmer krever det. Dog minst 6 møter per år.

AUF i Østfold tiltrer styret med ett medlem som deltar med fulle rettigheter.

AUFs fylkessekretær, lederen av Østfold Arbeiderpartis fylkestingsgruppe, fylkesordføreren (når partiet innehar dette vervet), våre stortingsrepresentanter og LOs distriktssekretær (når vedkommende er partimedlem) og medlemmer av partiets sentralstyre fra Østfold, tiltrer styret med tale og forslagsrett.

Arbeidsutvalget består av tre av styrets valgte medlemmer. Leder og nestleder skal være blant disse. Styret oppnevner selv det tredje medlemmet. Arbeidsutvalget er et saksforberedende organ for styret.

Styret er beslutningsdyktig når minst 6 med stemmerett er til stede. Ved stemmelikhet anses det behandlede forslaget som falt.

Den tilsatte fylkessekretær forbereder saker til styrets/ arbeidsutvalgets møter og deltar i styrets/ arbeidsutvalgets møter med tale- og forslagsrett, men uten stemmerett. Øvrige ansatte i fylkespartiet deltar ved behov.

# **§ 10** **Valg/nominasjonskomité**

Valg/nominasjonskomiteen består av 9-ni medlemmer og varamedlemmer, som velges på fylkespartiets årsmøte etter innstilling fra styret. Blant disse medlemmene skal AUFs fylkeslag være representert. AUF fremsetter selv forslag på sin kandidat med personlig varamedlem.

Komiteen skal:

* Legge fram forslag på kandidater til de verv som skal besettes på årsmøtet.
* Fremme forslag på kandidater til fylkestingslista.
* Fremme forslag på kandidater til stortingslista.

Et medlem av nominasjons- eller valgkomité er å anse som inhabil når han/hun er foreslått nominert og ikke selv har erklært seg uaktuell som kandidat. Nominasjons- og valgkomiteen skal vurdere vedkommende sin habilitet når han/hun er eller har vært gift eller samboer, eller har et nært slektskap med foreslått person. I tilfeller hvor et medlem av nominasjons- eller valgkomiteen blir vurdert som inhabil skal vedkommende tre ut av komiteen og varamedlem trer inn som nytt fast medlem i komiteen.

# **§ 11** **Samarbeidskomité**

Samarbeidskomiteen består av 8-åtte medlemmer. 4 fra partiet og 4 fra LO i Østfold. Leder og sekretærvervene veksler mellom partene annet hvert år. Tre av Arbeiderpartiets medlemmer i komiteen velges av årsmøtet etter innstilling fra valgkomiteen. Fylkessekretær skal være en av de fire i komiteen.

# **§ 1****2 Klima- og miljøutvalget**

Klima- og miljøutvalget har 5-fem til 7-syv medlemmer som velges på fylkespartiets årsmøte. I tillegg tiltrer en representant fra AUF.

Utvalget tar opp miljøpolitiske saker som fremmes videre for styret.

# **§ 1****3 Veteranutvalget**

Veteranutvalget har 5-fem medlemmer som velges på fylkespartiets årsmøte.

Veteranutvalget tar opp aktuelle saker som fremmes videre for styret.

# **§ 14** **Internasjonalt utvalg**

Internasjonalt utvalg har 5-fem til 7-syv medlemmer som velges av årsmøtet. I tillegg tiltrer en representant fra AUF. Utvalget tilknytter seg et internasjonalt forum. Kontakten med forumet skjer gjennom e-post og gjennom temamøter og seminarer. Utvalgets oppgaver:

* Skape en arena hvor internasjonale forhold kan drøftes
* Gi økt kunnskap om internasjonale spørsmål
* Engasjere medlemmer
* Arrangere temamøter/ seminarer minst to ganger per år

# **§ 1****5 Kvinnenettverk i ØAP**

**Formål**

Arbeiderpartiet skal være Norges mest likestilte parti. Arbeiderpartiet skal være pådriver for et likestilt samfunn.

Kvinnenettverket skal være pådriver for å sette kvinnepolitiske saker på dagsorden. Kvinnenettverket skal rekruttere, skolere og motivere alle kvinner i partiet til politisk arbeid, og særlig til lederposisjoner. Alle kvinner i Arbeiderpartiet skal få tilbud om å engasjere seg i kvinnenettverket.

Årsmøtet velger et medlem i fylkespartiets styre med ansvar for å lede det fylkesvise kvinnenettverket.

1. Fylkespartiets styre oppnevner etter forslag fra kommunepartieneei styringsgruppe for det fylkesvise kvinnenettverket. I styringsgruppen tiltrer en representant fra AUF.
2. Fylkespartiet har økonomisk og administrativt ansvar for arbeidet i kvinnenettverket gjennom eget budsjett og tilstrekkelige administrative ressurser.

# **§ 1****6 Retningslinjer for utvalgene**

ØAPs utvalg, nevnt i § 12, 13 og 14, skal arbeide etter følgende retningslinjer:

1. Møte mellom fylkespartiets styre/arbeidsutvalg og lederne i utvalgene holdes senest 3-tre uker etter årsmøtet.
2. Utvalgene skal utarbeide kort- og langsiktige planer for sitt arbeid.

Det stilles krav til aktivitet.

1. Utvalgene konstituerer selv sekretær og referat sendes fortløpende til fylkespartikontoret.
2. Årsmelding om virksomheten skal forelegges partistyret senest 5-fem uker før årsmøtet.

# **§ 19** **Fylkestingsgruppa**

1. Styret i fylkespartiet skal etter et fylkestingsvalg innkalle til et fellesmøte mellom partiets representanter i det nye fylkestinget og representantskapet for å konstituere fylkestingsgruppa. Fellesmøte fordeler fylkestingsrepresentantene på fylkesutvalg, fylkestingskomiteene og kontrollutvalget. Fylkestingsgruppa kan utpeke partiets kandidater til øvrige styrer, råd og utvalg.
2. Representantskap eller styret gir fullmakt til en forhandlingsdelegasjon som på vegne av fylkespartiet skal forhandle frem posisjoner i forkant av konstituering av fylkestinget. Fylkespartiets fylkesordførerkandidat skal være en del av forhandlings-delegasjonen. Fullmakten skal gi rammer og strategi for forhandlingene. Forhandlingsdelegasjonen skal legge frem innstilling som behandles av representantskapsmøtet eller styret i fylkespartiet.
3. Fylkespartiets leder, AUFs representant i styret og inntil to andre styremedlemmer utpekt av partistyret tiltrer fylkestingsgruppa med tale-, forslags- og stemmerett. Så vidt mulig skal fylkespartiets styre være representert i samtlige av gruppas møter.

Partiets fylkessekretær har møterett med tale- og forslagsrett.

1. Alle viktige saker som skal opp i fylkestinget, drøftes i gruppemøter. Det føres protokoll fra møtene, og gruppa skal legge fram årsmelding for fylkespartiet.
2. Viktige saker skal legges fram for drøfting i fylkespartiets styre eller representantskapet. Partistyret, gruppestyret eller et flertall av gruppas medlemmer kan be om at saker av prinsipiell betydning eller programsaker blir behandlet og avgjort av representantskapet. Gruppestyret skal i slike saker fremme innstilling til representantskapet.
3. Fylkeskommunale saker skal behandles i fylkespartiets representantskap når styret i fylkestingsgruppa ber om det, og når partistyret/ representantskapet bestemmer det.
4. Fylkespartiets styre utpeker de som skal tiltre fylkesutvalgsgruppa med tale-, forslags- og stemmerett.
5. Vedtak i fylkestingsgruppa, representantskapet og årsmøtet er bindende ved behandling i fylkesting, dersom det behandlede organ ikke har vedtatt noe annet.
6. Partiets representanter i fylkesutvalget, fylkestingskomiteene og andre fylkeskommunale utvalg skal danne grupper. Disse gruppene skal organiseres og arbeide etter de regler som i det foregående er trukket opp for fylkestingsgruppa.
7. Fylkesstyret skal i samarbeid med fylkestingsgruppa sørge for god kontakt med partiets representanter i fylkeskommunale styrer og utvalg for å fremme et godt og planmessig arbeid.
8. Den som har personlige eller familiære interesser (økonomiske, forretningsmessige mv.) i en sak som behandles i partiets organer eller i kommunestyregruppe, fylkestingsgruppe mv. er å anse som inhabile og kan således ikke ta del i behandlingen av saken.

# **§ 20** **Stortingsgruppa**

De stortingsrepresentantene som er valgt fra Arbeiderpartiet fra Østfold danner en gruppe og møter på styremøter, representantskapsmøtene og årsmøtene med tale- og forslagsrett.

# **§ 21** **Utsendinger til Landsmøtet**

1. Hvert kommuneparti foreslår 2-to kandidater, en kvinne og en mann som landsmøteutsendinger.
2. Årsmøtet/ representantskapet i fylkespartiet velger deretter på fritt grunnlag, etter forslag fra valgkomiteen, de utsendingene som skal delta på Arbeiderpartiets landsmøte. Begge kjønn skal være representert med 50 prosent (presisering).
3. Utgiftene ved landsmøter dekkes av Landsmøtefond som innbetales av kommunepartiene. Dette fondet reguleres automatisk i takt med prisstigning og valgresultater.

# **§** **22 Nominasjon til fylkestingsvalg**

1. Fylkespartiet vedtar retningslinjer for nominasjon til fylkestingsvalget, herunder frister.
2. Årsmøte i Østfold Arbeiderparti velger nominasjonskomite på 9 medlemmer blant disse medlemmene skal AUFs fylkeslag være representert. AUF fremsetter selv forslag på sin kandidat med personlig varamedlem.
3. Alle partiavdelinger, kommunepartier og AUFs fylkeslag oppfordres innen

fastsatt frist å sende forslag til nominasjonskomiteen på kandidater de ønsker

nominert. Fylkespartiet kan gjøre vedtak om at enkeltmedlemmene og

partiavdelinger kan involveres sterkere i nominasjonsprosessen. Ved slikt

vedtak må det også fremgå krav til frister og hvordan forslag skal fremmes.

1. Nominasjonskomiteens forslag til liste sendes kommunepartiene og AUFs fylkeslag.

Listeforslaget skal også omfatte forslag på fylkesordfører, fylkesvaraordfører

og fylkesrådslederkandidat.

1. Nominasjonskomiteens foreløpige listeforslag med eventuelle dissenser er

offentlig. Før nominasjonen starter bestemmer fylkespartiets styre om

resultatet av behandlingen i kommunepartiene skal være offentlig.

1. Kommunepartiene skal innen en nærmere fastsatt tidsfrist sende sine

endringsforslag til nominasjonskomiteen.

1. Fylkespartiet kan foreta nominasjon av fylkesordførerkandidat og fylkesvaraordførerkandidat før resten av lista nomineres. Fylkespartiet skal i så fall ha fastsatt dette som en del av nominasjonsprosessen. Forhåndsnominasjonen skal foretas av representantskapet. Nominasjonskomiteens innstilling til disse plassene må bekjentgjøres før møte. Nominasjon av disse plassene er å anse som endelig og kan ikke tas opp igjen på nominasjonsmøtet der nominasjon av de øvrige plassene på lista skal foretas.
2. Nominasjon av partiets kandidater skal skje på spesielt nominasjonsmøte med den samme representasjon som gjelder for årsmøter.

Utsendingene til nominasjonsmøtet velges av årsmøtet eller medlems-/representantskapsmøte i kommunepartiet. AUFs fylkesledd deltar i nominasjonsmøtet med 11 representanter, disse velges av AUFs fylkeslag og deltar i nominasjonsmøtet med fulle rettigheter. Kommunepartiene og AUFs fylkeslag sender inn fullmakter til fylkespartiets styre innen fastsatt frist på sine utsendinger med vararepresentanter til nominasjonsmøtet.

1. Før endelig nominasjon blir foretatt, skal partiets program være vedtatt. Ved forhåndsnominasjon av fylkesordførerkandidat og fylkesvaraordførerkandidat må ikke fylkesvalgprogrammet sluttbehandles før disse er nominert.
2. Nominasjonen skal skje etter Arbeiderpartiets gjeldende retningslinjer og vedtak samt vedtak fattet på Østfold Arbeiderpartis årsmøte.
3. Nominasjonsmøtet nominerer først partiets kandidater til fylkesordfører og fylkesvaraordfører. Begge kjønn skal være representert på disse plassene. Lista skal bestå av 50 % av hvert kjønn.
4. Rådgivende avstemning over kandidater kan holdes etter retningslinjer fastsatt av fylkesstyret, før nominasjonskomiteen fremmer sitt første nummererte listeforslag.

# **§ 23** **Nominasjon til stortingsvalg**

1. Sentralstyret fastsetter tidsfrister for nominasjonsprosessen foran stortingsvalg
2. Årsmøtet eller representantskapet velger en nominasjonskomité på 9

medlemmer med varamedlemmer. Blant disse medlemmene skal AUFs

fylkeslag være representert. AUF fremsetter selv forslag på sin kandidat med

personlig varamedlem.

1. Alle kommunepartier og AUFs fylkeslag oppfordres innen fastsatt frist å

fremme forslag overfor nominasjonskomiteen på kandidater de ønsker

nominert. Fylkespartiet kan gjøre vedtak om at enkeltmedlemmene og

partiavdelinger kan involveres sterkere i nominasjonsprosessen. Ved slik

vedtak må det også fremgå krav til frister og hvordan forslag skal fremmes.

1. Nominasjonskomiteens forslag til liste sendes kommunepartiene og AUFs fylkeslag.
2. Nominasjonskomiteens foreløpige listeforslag med eventuelle dissenser er

offentlig. Før nominasjonen starter bestemmer fylkespartiets styre om

resultatet av behandlingen i kommunepartiene skal være offentlig.

1. Kommunepartiene skal innen en nærmere fastsatt tidsfrist sende sine

endringsforslag til nominasjonskomiteen.

1. Rådgivende avstemning over kandidater kan holdes etter retningslinjer fastsatt av fylkesstyret, før nominasjonskomiteen fremmer sitt første nummererte listeforslag.
2. Nominasjon av partiets kandidater skal skje på spesielt nominasjonsmøte med den samme representasjon som gjelder for årsmøter. Utsendingene til nominasjonsmøtet velges av årsmøtet eller medlems-/representantskapsmøte i kommunepartiet. AUFs fylkesledd deltar i nominasjonsmøtet med 11 representanter, disse velges av AUFs fylkeslag og deltar i nominasjonsmøtet med fulle rettigheter.

Kommunepartiene og AUFs fylkeslag sender inn fullmakter til fylkespartiets styre innen fastsatt frist på sine utsendinger med vararepresentanter til nominasjonsmøtet.

# **§ 24** **Revisjon**

Til å utføre revisjonsarbeidet engasjerer styret en registrert revisor eller et revisjonsselskap med registrerte revisorer. Revisors beretning skal foreligge når representantskapet/ årsmøtet behandler regnskapet. Årsmøtet velger en kontrollkomité på tre medlemmer med to varamedlemmer som har som oppgave å kontrollere om de økonomiske disposisjoner er gjort i samsvar med gjeldende vedtekter og vedtak. Kontrollkomiteen skal avgi beretning til årsmøtet om sitt arbeid.

# **§ 25** **Vedtektsendringer**

Endringene i disse vedtekter kan bare vedtas på partiets ordinære årsmøte.

Endringene vedtas med alminnelig flertall, og må for å være gyldige være godkjent av Arbeiderpartiet.

# **§ 26** **Rådgivende uravstemninger**

1. Representantskapet kan vedta å søke råd i viktige politiske og organisatoriske saker i form av rådgivende uravstemning blant partiets medlemmer.
2. Representantskapet/styret har ansvaret for at det utarbeides et beslutningsgrunnlag som i tilstrekkelig grad belyser saken som skal avgjøres.
3. Fylkespartiets administrasjon har ansvaret for at uravstemningen gjennomføres på en forsvarlig måte, etter nærmere retningslinjer fastsatt av representantskapet/styret.
4. Vurdering av rådgivende uravstemning skal alltid gjøres i forkant av sakers behandling.

# **§ 27** **Oppløsning**

Vedtak om oppløsning kan kun fattes på det ordinære årsmøtet med 4/5 flertall.

Ved oppløsning tilfaller partiets eiendeler og aktiva Arbeiderpartiet.